Publication: Magyar Közlöny
Issue: MK-2004-60 (Year: 2004, Number: 60)
Era: 2004-2010
Section: II. számú melléklet a 2004. évi XXX. törvényhez
Paragraph Index: 4301

(2) A Közösség által létrehozott közös politikák és a különböző eszközök a gazdasági ágazatokban és a társadalmi élet ágazataiban a fent említett célok tényleges megvalósítását jelentik, és a továbbiakban bizonyára fejlődni fognak. Az Európai Szociális Alap működése új irányt vett. Az Európai Beruházási Bank folyamatosan bővíti tevékenységi körét. Jelenleg a regionális politika céljainak megvalósítása érdekében a közösségi intézményekben tárgyalások folynak az igénybe vehető közösségi eszközök meghatározásáról és arról, hogy bevezetésük milyen eljárás szerint történjék. Az államok által nyújtott támogatások, beleértve az adómentesség formájában történő támogatást, az EGK-Szerződés 92–94. cikkében megállapított szabályok hatálya alá tartoznak. A regionális célokra szánt állami támogatások tekintetében hangsúlyozni kell, hogy a 92. cikk (3) bekezdésének a) pontjában foglaltak szerint „az olyan térségek gazdasági fejlődésének előmozdítására nyújtott támogatás, ahol rendkívül alacsony az életszínvonal vagy jelentős az alulfoglalkoztatottság”, a közös piaccal összeegyeztethetőnek tekinthető. A tapasztalat azt mutatja, hogy ez a rendelkezés kellően rugalmas ahhoz, hogy a közösségi hatóságok figyelembe vehessék a gazdasági fejlődésben elmaradt régiók sajátos igényeit. Az adómentességet – a csatlakozás időpontjában Írországban meglévő minden más támogatással együtt – a Bizottság a meglévő támogatások folyamatos vizsgálatának szokásos keretében fogja vizsgálni. Amennyiben ez a vizsgálat azt tárná fel, hogy valamely konkrét támogatás a jelenlegi formájában nem tartható fenn, a Bizottság feladata, hogy a Szerződés előírásai alapján a megfelelő határidőket és átmeneti intézkedéseket megállapítsa.

Source: https://magyarkozlony.hu/hivatalos-lapok/3510b6e687f86b09c62a195a7d1cd5f5fae16077/dokumentumok/692bee3b6bec53deb3cef667cb21a84ba48d1349/letoltes